童丱須知 父子篇
作者：史浩
朝代：宋

paragraphs: 太易本空空，空中有太極。
太極判二儀，萬物斯生植。
天地爲父母，萬物爲子息。
人居萬物羣，最曰具靈識。
兩家各生子，匪媒其可得。
合禮成夫妻，相共孕英特。
方當姙娠初，疾嘔不納食。
妻既日呻吟，夫亦日憂惻。
辛勤彌十月，存亡未可測。
暨及震夙時，痛楚千萬億。
稍或失調護，淪胥在頃刻。
幸爾見嬰兒，歡色動顔色。
乳哺更携持，幾年先用力。
母實鍾愛憐，父亦思誨飭。
資稟尚凡庸，視之如岐嶷。
驕慢不率教，巧計爲藏匿。
一語或中理，誇揚其肯默。
葆養覬成人，庶幾供子職。
提孩知愛親，此情何可抑。
冬溫而夏凊，未足酬其德。
昏定而晨省，未足酬其德。
三牲滋美味，未足酬其德。
四序紉華衣，未足酬其德。
竭身至老死，未足酬其德。
碎身如糜粉，未足酬其德。
男仕女有行，其常在親側。
悠然父母心，相望長相憶。
問訊與饋遺，來往當如織。
口體所供奉，無問一錢直。
親苟未沾嘗，享之寧敢即。
其有不安節，歸省恨不亟。
毋分嫡與繼，存心何間忒。
雖或不我愛，其敢忘翼翼。
王祥躍冰魚，薛包戀門閾。
馭車騫忍寒，耕田舜引慝。
於此堅至行，青史斯刊勒。
切勿使偏親，索處萱堂北。
富貴未解憂，天倫乃物則。
不應中道廢，失性甘狂惑。
嗚呼霄壤間，孰有無親國。
女子遠外家，間隙成荆棘。
男子聽婦言，偏愛滋貨殖。
禮容故背違，言辭苦凌逼。
於義或參商，於物或吝嗇。
劬勞保抱恩，總不存悃愊。
親老力已衰，欲競知何克。
飲泣更包羞，煩寃滿胸臆。
父子情既離，萬世恩之賊。
上帝實監臨，天禍陰誅殛。
世事每好還，子孫必凶愎。
嗟哉宇內人，身處禮義域。
忍將君子行，輕以私意蝕。
受報方知改，岵屺嗟空陟。
生徒伍禽獸，死則墮鬼蜮。
一念能回光，悖逆頓可熄。
吾言雖鄙俚，萬古爲矜式。